stanford-oval/wikipedia huggingface dataset:
สถาบันวัคซีนแห่งชาติ
ประวัติ > สำนักงานคณะกรรมการวัคซีนแห่งชาติ (พ.ศ. 2550)

ต่อมาคณะกรรมการวัคซีนแห่งชาติ โดยคณะอนุกรรมการทั้งสี่คณะ ได้จัดทำนโยบายและแผนยุทธศาสตร์วัคซีนแห่งชาติ เพื่อขอความเห็นชอบต่อคณะรัฐมนตรี เมื่อวันที่ 10 มิถุนายน 2548 และได้รับความเห็นชอบเมื่อวันที่ 9 สิงหาคม 2548 ประกาศเป็น "นโยบายและแผนยุทธศาสตร์วัคซีนแห่งชาติ" โดยกำหนดให้มีการจัดตั้งหน่วยงานกลางที่มีความสามารถและคล่องตัว ทำหน้าที่ประสานงานและส่งเสริมความร่วมมือระหว่างหน่วยงานภาครัฐและเอกชนทั้งในประเทศและระหว่างประเทศที่เกี่ยวข้องกับวัคซีนอย่างครบวงจร คณะกรรมการวัคซีนแห่งชาติจึงมอบหมายให้สำนักงานเลขานุการคณะกรรมการวัคซีนแห่งชาติหารือกับประธานและเลขานุการอนุกรรมการทั้งสี่คณะ รวมทั้งผู้เชี่ยวชาญที่เกี่ยวข้องจัดทำร่างเบื้องต้นของพระราชกฤษฎีกาจัดตั้งสถาบันวัคซีนแห่งชาติ (องค์การมหาชน) พ.ศ. .... เสนอต่อคณะกรรมการฯ เพื่อพิจารณาในการประชุมคณะกรรมการฯ ครั้งที่ 1/2549 เมื่อวันที่ 27 มีนาคม 2549 ซึ่งที่ประชุมได้พิจารณาปรับแก้ในหลายมาตรา และให้เร่งนำเสนอต่อคณะรัฐมนตรีเพื่อพิจารณา
จนวันที่ 24 มกราคม 2550 คณะกรรมการวัคซีนแห่งชาติจึงมีมติในการประชุมครั้งที่ 1/2550 ให้ฝ่ายเลขานุการประสานงานเพื่อจัดตั้งสำนักงานคณะกรรมการวัคซีนแห่งชาติเป็นหน่วยงานขึ้นกับกระทรวงสาธารณสุข โดยให้กำหนดบทบาทหน้าที่ให้ชัดเจน และจัดให้มีบุคลากรที่เหมาะสมทำงานเต็มเวลา มีที่ตั้งสำนักงานภายในกระทรวงสาธารณสุข และจัดหางบประมาณให้สำหรับปีงบประมาณ 2550-2551 ให้เร่งดำเนินการ และรายงานความคืบหน้าให้ที่ประชุมทราบในการประชุมครั้งต่อไปภายในเวลา 1 เดือน และให้สำนักงานฯ ดำเนินการร่างพระราชบัญญัติสถาบันวัคซีนแห่งชาติเสนอคณะรัฐมนตรีและสภานิติบัญญัติแห่งชาติต่อไป
กรมควบคุมโรคจึงมีคำสั่งที่ 266/2550 เรื่องตั้งสำนักงานคณะกรรมการวัคซีนแห่งชาติ เป็นการภายใน สังกัดกรมควบคุมโรค ลงวันที่ 21 มีนาคม 2550 โดยมีสถานที่ตั้ง ณ อาคาร 4 ชั้น 2 กรมควบคุมโรค
ประวัติ > สถาบันวัคซีนแห่งชาติ (พ.ศ. 2553)

ต่อมาสำนักงานคณะกรรมการวัคซีนแห่งชาติ ได้ดำเนินการจัดตั้งหน่วยงานกลางด้านวัคซีนของประเทศ โดยการยกร่างพระราชบัญญัติสถาบันวัคซีนแห่งชาติ พ.ศ. .... อย่างไรก็ตามเป็นที่ทราบกันดีว่า การเสนอกฎหมายโดยการตราเป็นพระราชบัญญัติมักจะใช้ระยะเวลาพิจารณาจากทั้งสภาผู้แทนราษฎรและวุฒิสภาเป็นเวลานาน ซึ่งจะส่งผลให้การพัฒนางานด้านวัคซีนของประเทศไม่ทันต่อสถานการณ์และสภาพปัญหา คณะกรรมการวัคซีนแห่งชาติจึงมีมติให้ยกร่างระเบียบสำนักนายกรัฐมนตรีว่าด้วยการขับเคลื่อนนโยบายและแผนยุทธศาสตร์วัคซีนแห่งชาติ พ.ศ. .... และให้มีการจัดตั้งสถาบันวัคซีนแห่งชาติขึ้น เพื่อทำหน้าที่ประสานพหุภาคี ติดตามการดำเนินงานตามนโยบายและแผนยุทธศาสตร์ฯ ตลอดจนบริหารจัดการการวิจัยพัฒนาและการผลิตวัคซีนของประเทศให้มีประสิทธิภาพ และคณะรัฐมนตรีได้มีมติเห็นชอบในหลักการเมื่อวันที่ 30 พฤศจิกายน 2553 ที่ผ่านมา
กรมควบคุมโรคจึงจัดพิธีเปิดป้าย “สถาบันวัคซีนแห่งชาติ” ขึ้น เมื่อวันที่ 17 ธันวาคม 2553 โดยมีรัฐมนตรีว่าการกระทรวงสาธารณสุข นายจุรินทร์ ลักษณวิศิษฏ์ เป็นประธาน ทั้งนี้ได้จัดพิธีลงนามในโครงการความร่วมมือระหว่างกรมควบคุมโรคและมหาวิทยาลัยมหิดล เพื่อพัฒนาวัคซีนเดงกี่ด้วย
ประวัติ > สถาบันวัคซีนแห่งชาติ (องค์การมหาชน)

เมื่อวันที่ 10 สิงหาคม พ.ศ. 2555 พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ ให้ประกาศว่า โดยที่เป็นการสมควรจัดตั้งสถาบันวัคซีนแห่งชาติขึ้นเป็นองค์การมหาชนตามกฎหมายว่าด้วย องค์การมหาชน อาศัยอำนาจตามความในมาตรา 187 ของรัฐธรรมนูญแห่งราชอาณาจักรไทย และมาตรา 5 แห่งพระราชบัญญัติองค์การมหาชน พ.ศ. 2542 จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ เรียกว่า “พระราชกฤษฎีกาจัดตั้งสถาบันวัคซีนแห่งชาติ(องค์การมหาชน) พ.ศ. 2555” โดยให้เป็น"สถาบันวัคซีนแห่งชาติ (องค์การมหาชน)" เรียกโดยย่อว่า "สวช" และชื่อภาษาอังกฤษว่า "National Vaccine Institute (Public Organization)" เรียกโดยย่อว่า "NVI" มีวัตถุประสงค์เพื่อให้เป็นหน่วยงานกลางด้านวัคซีนที่มีความเป็นอิสระและคล่องตัวในการดำเนินงาน ที่ทำหน้าที่ในการบริหารจัดการด้านการวิจัย พัฒนา และผลิตวัคซีน เพื่อให้มีเพียงพอที่จะใช้ ภายในประเทศไม่ว่าในสถานการณ์ปกติและสถานการณ์ฉุกเฉิน รวมทั้งทำหน้าที่บริหารจัดการและประสานความร่วมมือ กับหน่วยงานภาครัฐและภาคเอกชนที่เกี่ยวข้องทั้งในประเทศและต่างประเทศ ตลอดจนทำหน้าที่เป็นศูนย์พัฒนาข้อมูล และสร้างองค์ความรู้ เทคโนโลยี และนวัตกรรมด้านวัคซีน รวมทั้งให้บริการทางวิชาการและฝึกอบรมเพื่อการพัฒนา บุคลากรด้านวัคซีน
ประวัติ > สถาบันวัคซีนแห่งชาติ (พ.ศ. 2561)

ต่อมาเมื่อมีพระราชโองการโปรดเกล้าฯ ให้ตราพระราชบัญญัติความมั่นคงด้านวัคซีนแห่งชาติ พ.ศ. 2561 ในราชกิจจานุเบกษา จึงเปลี่ยนชื่อเป็น "สถาบันวัคซีนแห่งชาติ" โดยตัดคำว่า "องค์การมหาชน" ออกตามที่บัญญัติไว้ในมาตรา 3 และมาตรา 53 ให้พระราชกฤษฎีกาจัดต้งสถาบันวัคซีนแห่งชาติ (องค์การมหาชน) พ.ศ. 2555 เป็นอันยกเลิก โดยให้สถาบันวัคซีนแห่งชาติมีบทบาทและหน้าที่ตามที่กำหนดไว้ในพระราชบัญญัติความมั่นคงด้านวัคซีนแห่งชาติ พ.ศ. 2561
วัตถุประสงค์การจัดตั้ง

1) ศึกษา วิเคราะห์ และจัดทำร่างนโยบายและแผนยุทธศาสตร์ความมั่นคงด้านวัคซีนแห่งชาติเพื่อเสนอต่อคณะกรรมการวัคซีนแห่งชาติ
2) ส่งเสริม สนับสนุน หรือดำเนินการให้มีการวิจัย การพัฒนา การผลิต และการกระจายวัคซีนให้มีคุณภาพและมีปริมาณเพียงพอ สำหรับที่จะใช้ทั้งในสถานการณ์ปกติและในสถานการณ์ฉุกเฉิน
3) บริหารจัดการเพื่อการบูรณาการและขับเคลื่อนการดำเนินการให้สัมฤทธิ์ผลตามนโยบายและแผนยุทธศาสตร์ความมั่นคงด้านวัคซีนแห่งชาติ
4) สร้างเครือข่ายผู้เชี่ยวชาญด้านวัคซีน และประสานงานหรือร่วมมือกับหน่วยงานของรัฐ สถาบัน การศึกษา องค์กรระหว่างประเทศ หรือองค์กรเอกชนที่เกี่ยวข้องในการดำเนินการเกี่ยวกับวัคซีน
5) เป็นศูนย์กลางการบริหารจัดการข้อมูลและความรู้เชิงบูรณาการ เพื่อประกอบการตัดสินใจเชิงนโยบาย เศรษฐกิจ และวิชาการเกี่ยวกับวัคซีน เพื่อให้บริการทางวิชาการ พัฒนาข้อมูลและสร้างองค์ความรู้ เทคโนโลยี และนวัตกรรมด้านวัคซีน
6) ส่งเสริม สนับสนุน หรือดำเนินการให้มีการฝึกอบรมเพื่อการพัฒนาบุคลากรด้านวัคซีนของประเทศ
พระราชบัญญัติความมั่นคงด้านวัคซีนแห่งชาติ พ.ศ. 2561

เมื่อวันที่ 21 พฤศจิกายน พ.ศ. 2561 สมเด็จพระเจ้าอยู่หัวมหาวชิราลงกรณ์ บดินทรเทพยวรางกูร มีพระราชโองการโปรดเกล้าฯ ให้ประกาศว่า โดยที่เป็นการสมควรมีกฎหมายว่าด้วยความมั่นคงด้านวัคซีนแห่งชาติเพื่อให้มีการพัฒนาและมีความมั่นคงด้านวัคซีน โดยมีวัคซีนที่ได้มาตรฐานและมีปริมาณเพียงพออันจะเป็นประโยชน์ต่อการสาธารณสุขของประเทศ ซึ่งการตราพระราชบัญญัตินี้สอดคล้องกับเงื่อนไขที่บัญญัติไว้ในมาตรา 26 ของรัฐธรรมนูญแห่งราชอาณาจักรไทยแล้วจึงทรงพระกรุณาโปรดเกล้าฯ ให้ตราพระราชบัญญัติขึ้นไว้โดยคำแนะนำและยินยอมของ สภานิติบัญญัติแห่งชาติทำหน้าที่รัฐสภา เรียกว่า “พระราชบัญญัติความมั่นคงด้านวัคซีนแห่งชาติ พ.ศ. 2561”
พระราชบัญญัติความมั่นคงด้านวัคซีนแห่งชาติ พ.ศ. 2561 มีวัตถุประสงค์ให้เกิดการส่งเสริมและสนับสนุนให้มีการวิจัย การพัฒนา การผลิต การกระจายวัคซีนที่มีคุณภาพและมีปริมาณเพียงพอสำหรับการใช้วัคซีนเพื่อสร้างเสริมภูมิคุ้มกันโรค ให้แก่ประชาชนและสัตว์ที่เป็นพาหะนำโรคสู่คน ทั้งในสถานการณ์ปกติและในสถานการณ์ฉุกเฉิน ตลอดจนการสร้างเครือข่ายผู้เชี่ยวชาญด้านวัคซีนและการประสานความร่วมมือระหว่างหน่วยงานที่เกี่ยวข้อง เพื่อให้มีกลไกที่เป็นระบบในการส่งเสริมและสนับสนุนเพื่อให้มีการวิจัย การพัฒนา การผลิต การประกัน การควบคุมคุณภาพ การจัดหา และการกระจายวัคซีนที่เหมาะสมและเพียงพอ โดยมีคณะกรรมการ ที่กำหนดนโยบายและแผนยุทธศาสตร์ความมั่นคงด้านวัคซีนแห่งชาติ มีองค์กรและคณะกรรมการบริหาร ซึ่งทำหน้าที่ขับเคลื่อนนโยบายและแผนยุทธศาสตร์ดังกล่าว เพื่อให้การบริหารจัดการด้านวัคซีนมีความเป็นเอกภาพ มีความต่อเนื่อง และมีประสิทธิภาพยิ่งขึ้น สามารถป้องกันและควบคุมการแพร่ระบาดของโรคที่ควบคุมได้ด้วยวัคซีนให้อยู่ในเขตจำกัด ให้น้อยที่สุดหรือหมดไปจากประเทศไทย อันจะนาไปสู่การพึ่งตนเองและ ความมั่นคงด้านวัคซีนของประเทศ
คณะกรรมการวัคซีนแห่งชาติ

ตามความในมาตรา 5 แห่งพระราชบัญญัติความมั่นคงด้านวัคซีนแห่งชาติ พ.ศ. 2561 ประกาศให้มีคณะกรรมการคณะหนึ่ง เรียกว่า “คณะกรรมการวัคซีนแห่งชาติ” หรือ กวช. ประกอบด้วย
|  ลำดับ  |  ชื่อ-นามสกุล / ตำแหน่ง  |  ตำแหน่งในคณะกรรมการ  |
| --- | --- | --- |
|  1  |  นายกรัฐมนตรีไทย  |  ประธานกรรมการ  |
|  2  |  รัฐมนตรีว่าการกระทรวงสาธารณสุข  |  รองประธานกรรมการ  |
|  3  |  รัฐมนตรีว่าการกระทรวงเกษตรและสหกรณ์  |  กรรมการ  |
|  4  |  รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม  |  กรรมการ  |
|  5  |  รัฐมนตรีว่าการกระทรวงศึกษาธิการ  |  กรรมการ  |
|  6  |  ปลัดกระทรวงการคลัง  |  กรรมการ  |
|  7  |  ปลัดกระทรวงเกษตรและสหกรณ์  |  กรรมการ  |
|  8  |  ปลัดกระทรวงสาธารณสุข  |  กรรมการ  |
|  9  |  เลขาธิการคณะกรรมการกฤษฎีกา  |  กรรมการ  |
|  10  |  อธิบดีกรมควบคุมโรค  |  กรรมการ  |
|  11  |  ประธานกรรมการบริหารสถาบันวัคซีนแห่งชาติ  |  กรรมการ  |
|  12  |  ประธานสภาอุตสาหกรรมแห่งประเทศไทย  |  กรรมการ  |
|  13  |  ผู้ทรงคุณวุฒิ  |  กรรมการผู้ทรงคุณวุฒิ 10 คน  |
|  14  |  ผู้อำนวยการสถาบันวัคซีนแห่งชาติ |  กรรมการและเลขานุการ  |
คณะกรรมการวัคซีนแห่งชาติ > หน้าที่และอำนาจ

ตามความในมาตรา 10 แห่งพระราชบัญญัติความมั่นคงด้านวัคซีนแห่งชาติ พ.ศ. 2561 ประกาศให้คณะกรรมการมีหน้าที่และอำนาจ ดังต่อไปนี้
1) เสนอนโยบายและแผนยุทธศาสตร์ความมั่นคงด้านวัคซีนแห่งชาติต่อคณะรัฐมนตรี เพื่อให้ความเห็นชอบ
2) ออกระเบียบเกี่ยวกับการให้ทุน การส่งเสริม การสนับสนุน หรือการให้ความร่วมมือ เพื่อให้การวิจัย การพัฒนา การผลิต การบริหารจัดการ การจัดหา และการกระจายวัคซีน รวมทั้ง การสร้างเสริมภูมิคุ้มกันโรคให้แก่ประชาชน เป็นไปอย่างมีประสิทธิภาพและสอดคล้องกับนโยบายและ แผนยุทธศาสตร์ความมั่นคงด้านวัคซีนแห่งชาติ
3) ส่งเสริมและสนับสนุนการใช้นโยบายเชิงรุกเพื่อการวิจัย การผลิต การจำหน่าย และ การกระจายวัคซีนภายในประเทศหรือการจำหน่ายวัคซีนให้แก่องค์กรหรือประเทศต่างๆ ที่มีศักยภาพเป็นประเทศคู่ค้า
4) กำหนดกรอบงบประมาณสำหรับใช้ในการดำเนินการตามนโยบายและแผนยุทธศาสตร์ ความมั่นคงด้านวัคซีนแห่งชาติ เพื่อเสนอต่อคณะรัฐมนตรี
5) เสนอแนวทางต่อคณะรัฐมนตรีในการแก้ไขปัญหาหรืออุปสรรคอันเกิดจากการดำเนินงาน ตามนโยบายและแผนยุทธศาสตร์ความมั่นคงด้านวัคซีนแห่งชาติ รวมทั้งเสนอแนะให้หน่วยงาน ที่เกี่ยวข้องจัดทำ แก้ไขเพิ่มเติม หรือปรับปรุงกฎหมายเพื่อผลักดันการดำเนินงานด้านวัคซีน
รายนามประธานกรรมการบริหาร

นายแพทย์ธวัช สุนทราจารย์ 28 พฤษภาคม 2556 - 20 สิงหาคม 2558
นายแพทย์มานิต ธีระตันติกานนท์ 31 พฤษภาคม 2559 - ปัจจุบัน
วิหารแห่งพระอาทิตย์

| สวนสาธารณะหลี่ถาน |
| --- | --- |
ประตู "ดวงดาว" ที่ทำเครื่องหมายเขตแดนของแท่นบูชา
สวนสาธารณะหลี่ถานแสดงแผนที่ปักกิ่งสวนสาธารณะหลี่ถานแสดงแผนที่ประเทศจีน
ประเภท: สวนสาธารณะทั่วไป
ที่ตั้ง: เขตเฉาหยาง, ปักกิ่ง, ประเทศจีน
พิกัดภูมิศาสตร์: 39°54′51.9″N 116°26′17.2″E﻿ / ﻿39.914417°N 116.438111°E﻿ / 39.914417; 116.438111
ก่อตั้ง: ค.ศ. 1530
เจ้าของ: ศูนย์การบริหารสวนสาธารณะกรุงปักกิ่ง
สถานะ: เปิดตลอดทั้งปี
ประตูศักดิ์สิทธิ์ทิศตะวันตก
วิหารแห่งพระอาทิตย์ หรือ หลี่ถาน (จีนตัวย่อ: 日坛; จีนตัวเต็ม: 日壇; พินอิน: Rìtán) เป็นสวนสาธารณะทั่วไปที่ตั้งอยู่ในเขตเฉาหยาง ปักกิ่ง ประเทศจีน ตั้งอยู่ในพื้นที่เจียนกูเมิน สถานีรถไฟใต้ดินปักกิ่งที่ใกล้ที่สุดคือ ยงอันหลี่ บนรถไฟใต้ดินปักกิ่ง สาย 1 สวนสาธารณะนี้เดิมเคยเป็นที่ตั้งของ วิหารแห่งพระอาทิตย์ (จีนตัวย่อ: 日坛; จีนตัวเต็ม: 日壇; พินอิน: Rìtán) ซึ่งเป็นแท่นบูชาที่สร้างขึ้นในปี ค.ศ. 1530 ในช่วงปลายราชวงศ์หมิง
ประวัติ

แท่นบูชาสร้างขึ้นในปี ค.ศ. 1530 ในช่วงปลายราชวงศ์หมิง สำหรับใช้ในการบูชาแด่พระอาทิตย์โดยจักรพรรดิจีน แท่นบูชาพระอาทิตย์ดั้งเดิมเป็นแท่นหินขาวรูปสี่เหลี่ยมผืนผ้าเคลือบด้วยน้ำยาเคลือบสีแดง และมีบันไดสี่ทิศ (เหนือ, ตะวันออก, ใต้, ตะวันตก) ที่มี 9 ขั้น วัดความกว้างและความยาว 18.3 หลา (16.7 เมตร) และความสูง 7 ฟุต (2.1 เมตร) วัดนี้ถูกทำลายและได้มีการบูรณะใหม่เพื่อเปิดให้สาธารณชนเข้าเยี่ยมชมในปี ค.ศ. 1556
สภาความมั่นคงแห่งชาติ (ประเทศไทย)

| --- | --- |
The National Security Council
ตราประจำสภาความมั่นคงแห่งชาติ
ภาพรวมสภา
ก่อตั้ง: 11 ธันวาคม พ.ศ. 2453; 114 ปีก่อน (2453-12-11)
สภาก่อนหน้า: สภาการป้องกันพระราชอาณาจักร (พ.ศ. 2453 – พ.ศ. 2475) สภาการสงคราม (พ.ศ. 2483 – พ.ศ. 2487) สภาป้องกันราชอาณาจักร (พ.ศ. 2487 – พ.ศ. 2502)
ประเภท: ส่วนราชการ
เขตอำนาจ: ทั่วราชอาณาจักร
สำนักงานใหญ่: ทำเนียบรัฐบาลไทย
บุคลากร: 355 คน (พ.ศ. 2562)
งบประมาณต่อปี: 279,600,500 บาท (พ.ศ. 2568)
ฝ่ายบริหารสภา: แพทองธาร ชินวัตร, ประธานสภา ฉัตรชัย บางชวด, เลขาธิการ รัชกรณ์ นภาพรพิพัฒน์, รองเลขาธิการ วรณัฐ คงเมือง, รองเลขาธิการ ว่าง, รองเลขาธิการ
ต้นสังกัดสภา: สำนักนายกรัฐมนตรี
เว็บไซต์: เว็บไซต์ของสภาความมั่นคงแห่งชาติ
สภาความมั่นคงแห่งชาติ หรือ สภา มช. (อังกฤษ: The National Security Council) เป็นหน่วยงานด้านความมั่นคงและข่าวกรองของไทยที่นายกรัฐมนตรีและคณะรัฐมนตรีของประเทศไทยใช้ในการประสานงานด้านความมั่นคงและการป้องกันประเทศ
สภาความมั่นคงแห่งชาติมีสำนักงานทำหน้าที่เลขานุการสภา คือสำนักงานสภาความมั่นคงแห่งชาติ (อังกฤษ: Office of the National Security Council)
ประวัติ

สภาความมั่นคงแห่งชาติ เกิดขึ้นโดยพระราชดำริของพระบาทสมเด็จพระมงกุฎเกล้าเจ้าอยู่หัว ซึ่งมีพระราชประสงค์ให้มีภารกิจทางด้านการทหารเพื่อการป้องกันประเทศ เป็นไปอย่างละเอียดรอบคอบ มีประสิทธิภาพ และมีการประสานงานที่ดี จึงได้โปรดเกล้าฯ ให้มีสภาเพื่อทำหน้าที่ดังกล่าวขึ้นเมื่อวันที่ 11 ธันวาคม พ.ศ. 2453 โดยมีพระมหากษัตริย์เป็นองค์ประธานและมีเสนาธิการทหารบกเป็นเลขานุการสภา
ต่อมาในวันที่ 27 กรกฎาคม พ.ศ. 2470 ได้มีการแก้ไขปรับปรุงองค์ประกอบและอำนาจหน้าที่ และเรียกชื่อใหม่ว่า “สภาการป้องกันพระราชอาณาจักร”  จนกระทั่งวันที่ 14 กรกฎาคม พ.ศ. 2475 หลังการเปลี่ยนแปลงการปกครอง ได้มีพระบรมราชโองการ ประกาศเลิกสภาการป้องกันพระราชอาณาจักร สภาการป้องกันพระราชอาณาจักรจึงถูกยกเลิกไป  ต่อมาเมื่อ 11 มกราคม พ.ศ. 2487 ได้มีการจัดตั้ง “สภาการสงคราม” ขึ้น โดยออกเป็นพระราชบัญญัติสภาการสงคราม ซึ่งเป็นพระราชบัญญัติฉบับแรกที่เกี่ยวกับสภาความมั่นคงแห่งชาติ แต่ก็ยกเลิกไป เนื่องจากได้มีการจัดตั้ง “สภาป้องกันราชอาณาจักร” ขึ้นแทน โดยออกเป็นพระราชบัญญัติสภาป้องกันราชอาณาจักร เมื่อ 10 กันยายน พ.ศ. 2487
จากนั้นเมื่อ 31 มกราคม พ.ศ. 2499  ได้มีพระราชบัญญัติสภาป้องกันราชอาณาจักรออกมาใหม่ ยกเลิกพระราชบัญญัติเดิม และใช้อยู่จนกระทั่งได้มีการการเปลี่ยนแปลงครั้งสำคัญ คือ การยกเลิกพระราชบัญญัติสภาป้องกันราชอาณาจักร พ.ศ. 2499 และประกาศใช้พระราชบัญญัติสภาความมั่นคงแห่งชาติ พ.ศ. 2502 นับเป็นการเปลี่ยนแปลงจาก “สภาป้องกันราชอาณาจักร” เป็น “สภาความมั่นคงแห่งชาติ” มาจนกระทั่งทุกวันนี้
วันที่ 26 กันยายน พ.ศ. 2559 ราชกิจจานุเบกษาได้เผยแพร่ พระราชบัญญัติสภาความมั่นคงแห่งชาติ พ.ศ. 2559 ซึ่งได้ยกเลิกพระราชบัญญัติสภาความมั่นคงแห่งชาติ พ.ศ. 2502 และฉบับแก้ไขเพิ่มเติม (ฉบับที่ 2) พ.ศ. 2507 โดยมีการปรับปรุงองค์ประกอบของสภาความมั่นคงแห่งชาติโดยได้เพิ่มรัฐมนตรีว่าการกระทรวงยุติธรรมและรัฐมนตรีว่าการกระทรวงดิจิทัลเพื่อเศรษฐกิจและสังคมเข้ามาเป็นสมาชิกสภาความมั่นคงแห่งชาติ สภาอาจมีมติให้เชิญรัฐมนตรีหรือ หัวหน้าส่วนราชการที่มีอำนาจหน้าที่โดยตรงเกี่ยวกับเรื่องที่จะพิจารณา หรือผู้ซึ่งมีความรู้ความเชี่ยวชาญและประสบการณ์ด้านความมั่นคงหรือนักวิชาการด้านความมั่นคงในเรื่องนั้น ให้เข้าร่วมประชุมเป็นครั้งคราวฐานะสมาชิกเฉพาะกิจด้วยก็ได้ ในกรณีเช่นนั้น ให้ผู้ที่ได้รับเชิญและมาประชุมมีฐานะเป็นสมาชิกสภาความมั่นคงแห่งชาติ สำหรับการประชุมครั้งที่ได้รับเชิญนั้น
สมาชิกสภาความมั่นคงแห่งชาติ

ตามพระราชบัญญัติสภาความมั่นคงแห่งชาติ พ.ศ. 2559 มาตรา 6 กำหนดให้มีสภาความมั่นคงแห่งชาติ (สภา มช.) ประกอบด้วยสมาชิกโดยตำแหน่ง 11 ราย ดังต่อไปนี้
| 0 | 1 | 2 |
| --- | --- | --- |
| 1 | นายกรัฐมนตรี | ประธาน |
| 2 | รองนายกรัฐมนตรี | รองประธาน |
| 3 | รัฐมนตรีว่าการกระทรวงกลาโหม | สมาชิก |
| 4 | รัฐมนตรีว่าการกระทรวงการคลัง | สมาชิก |
| 5 | รัฐมนตรีว่าการกระทรวงการต่างประเทศ | สมาชิก |
| 6 | รัฐมนตรีว่าการกระทรวงคมนาคม | สมาชิก |
| 7 | รัฐมนตรีว่าการกระทรวงดิจิทัลเพื่อเศรษฐกิจและสังคม | สมาชิก |
| 8 | รัฐมนตรีว่าการกระทรวงมหาดไทย | สมาชิก |
| 9 | รัฐมนตรีว่าการกระทรวงยุติธรรม | สมาชิก |
| 10 | ผู้บัญชาการทหารสูงสุด | สมาชิก |
| 11 | เลขาธิการสภาความมั่นคงแห่งชาติ | สมาชิกและเลขานุการ |
ทั้งนี้ ในการประชุมสภา มช. แต่ละครั้ง สามารถเชิญรัฐมนตรี หัวหน้าส่วนราชการ และ/หรือผู้เชี่ยวชาญ ที่นอกเหนือจากสมาชิกสภา มช. เข้าร่วมการประชุมเป็นครั้งคราว ในฐานะสมาชิกเฉพาะกิจด้วยก็ได้ หากมีประเด็นพิจารณาที่เห็นสมควรแก่การเชิญให้ความเห็นและลงมติที่ประชุม
สำนักงานสภาความมั่นคงแห่งชาติ

ดูเพิ่ม: สำนักงานสภาความมั่นคงแห่งชาติ
สำนักงานสภาความมั่นคงแห่งชาติ > เลขาธิการสภาความมั่นคงแห่งชาติ

ดูเพิ่ม: รายนามเลขาธิการสภาความมั่นคงแห่งชาติ
เลขาธิการสภาความมั่นคงแห่งชาติเป็นผู้บังคับบัญชาข้าราชการและบริหารราชการของสำนักงาน โดยขึ้นตรงต่อนายกรัฐมนตรี และมีรองเลขาธิการเป็นผู้ช่วยสั่งและปฏิบัติราชการ ซึ่งกำหนดให้เลขาธิการเป็นข้าราชการพลเรือนสามัญ โดยในการพิจารณาเสนอชื่อผู้ซึ่งสมควรดำรงตำแหน่งเลขาธิการสภาความมั่นคงแห่งชาติ ให้สภาความมั่นคงเเห่งชาติเสนอชื่อบุคคลเพื่อประกอบการพิจารณาด้วย
สำนักงานคณะกรรมการนโยบายรัฐวิสาหกิจ

| --- | --- |
State Enterprise Policy Office
ตราสำนักงานคณะกรรมการนโยบายรัฐวิสาหกิจ
ภาพรวมสำนักงาน
ก่อตั้ง: 1 ตุลาคม พ.ศ. 2545; 22 ปีก่อน (2545-10-01)
สำนักงานก่อนหน้า: สำนักรัฐวิสาหกิจและหลักทรัพย์ของรัฐ กรมบัญชีกลาง
ประเภท: ส่วนราชการ
เขตอำนาจ: ทั่วราชอาณาจักร
สำนักงานใหญ่: อาคาร 150 ปี กระทรวงการคลัง ถนนพระราม 6 แขวงสามเสนใน เขตพญาไท กรุงเทพมหานคร 10400
งบประมาณต่อปี: 166,562,800 บาท (พ.ศ. 2568)
ฝ่ายบริหารสำนักงาน: ธิบดี วัฒนกุล, ผู้อำนวยการ วชิรญา เพิ่มภูศรี, รองผู้อำนวยการ พลจักร นิ่มวัฒนา, รองผู้อำนวยการ
ต้นสังกัดสำนักงาน: กระทรวงการคลัง
เว็บไซต์: เว็บไซต์ของสำนักงาน
สำนักงานคณะกรรมการนโยบายรัฐวิสาหกิจ (สคร.) เป็นส่วนราชการระดับกรม ในสังกัดกระทรวงการคลัง ทำหน้าที่เป็นองค์กรหลักในการบริหาร พัฒนา เพิ่มมูลค่ารัฐวิสาหกิจ และหลักทรัพย์ของรัฐ ตลอดจนการดำเนินงานเกี่ยวกับการร่วมลงทุนระหว่างภาครัฐและเอกชน และหน้าที่อื่นๆ ที่ได้รับมอบหมายจากกระทรวงการคลัง คณะกรรมการนโยบายรัฐวิสาหกิจ และคณะกรรมการนโยบายการร่วมลงทุนระหว่างรัฐและเอกชน มีสำนักงานตั้งอยู่ที่อาคาร 150 ปี กระทรวงการคลัง ถนนพระราม 6 แขวงสามเสนใน เขตพญาไท กรุงเทพมหานคร
ประวัติ

คณะรัฐมนตรีได้มีมติอนุมัติให้กรมบัญชีกลางยกฐานะแผนกรัฐวิสาหกิจในกองรายได้เป็นกองรัฐวิสาหกิจตามพระราชกฤษฎีกาแบ่งส่วนราชการกรมบัญชีกลาง กระทรวงการคลัง พ.ศ. 2520 เพื่อรับผิดชอบดูแลการดำเนินงานของรัฐวิสาหกิจต่าง ๆ ได้กว้างขวางและมีประสิทธิภาพยิ่งขึ้นโดยเน้นการควบคุมและกำหนดนโยบายด้านการเงินการบัญชี และการบริหารงานบุคคลของรัฐวิสาหกิจ
ต่อมากรมบัญชีกลาง กระทรวงการคลังได้ปรับเปลี่ยนภารกิจจากการควบคุมและปฏิบัติการ มาเป็นการกำกับดูแลให้คำปรึกษา แนะนำส่งเสริมและสนับสนุน ตลอดจนกระจายอำนาจด้านการเงินการคลังไปให้ส่วนราชการต่าง ๆ และส่วนภูมิภาคมากขึ้น นอกจากนี้ ได้รวมหน่วยงานที่มีภารกิจความรับผิดชอบในลักษณะใกล้เคียงกันเป็นส่วนราชการเดียวกันโดยมีฐานะสูงกว่ากอง จึงปรับปรุงการแบ่งส่วนราชการภายในกรมบัญชีกลาง กระทรวงการคลังเสียใหม่ เพื่อให้การปฏิบัติราชการเกิดความคล่องตัวมีประสิทธิภาพ เหมาะสม และสอดคล้องกับสภาพงานดังกล่าว และเนื่องจากการแบ่งส่วนราชการภายในกรมให้ตราเป็นพระราชกฤษฎีกาตามนัยมาตรา 8 วรรคสี่ แห่งพระราชบัญญัตระเบียบบริหารราชการแผ่นดิน พ.ศ. 2534 "กองรัฐวิสาหกิจ" จึงเปลี่ยนฐานะเป็น "สำนักรัฐวิสาหกิจและหลักทรัพย์ของรัฐ" ตามพระราชกฤษฎีกาแบ่งส่วนราชการกรมบัญชีกลาง กระทรวงการคลัง พ.ศ. 2538
ภายหลังวิกฤติเศรษฐกิจ ภาครัฐได้ให้ความสำคัญอย่างยิ่งในการพัฒนารัฐวิสาหกิจให้มีประสิทธิภาพมากยิ่งขึ้น ซึ่งจะนำไปสู่การเพิ่มศักยภาพในการแข่งขันให้แก่รัฐวิสาหกิจ และเป็นการสร้างมูลค่าเพิ่มให้แก่ทรัพย์สินของรัฐ ดังนั้นสำนักรัฐวิสาหกิจและหลักทรัพย์ของรัฐ (สรส.) ซึ่งเป็นหน่วยงานที่ทำหน้าที่ในการกำกับ ดูแลการดำเนินนโยบายการบริหารและพัฒนารัฐวิสาหกิจให้เป็นไปตามนโยบายของรัฐบาล จึงเป็นหน่วยงานที่มีความสำคัญอย่างยิ่ง เพื่อให้สำนักรัฐวิสาหกิจ และหลักทรัพย์ของรัฐมีความสามารถมากขึ้นในการปฏิบัติภารกิจดังกล่าวให้สัมฤทธิ์ผล จึงได้ยกฐานะ “สำนักรัฐวิสาหกิจและหลักทรัพย์ของรัฐ” เป็น “สำนักงานคณะกรรมการนโยบายรัฐวิสาหกิจ” มีฐานะเป็นหน่วยงานระดับกรม ตามพระราชบัญญัติปรับปรุงกระทรวง ทบวง กรม พ.ศ. 2545 เมื่อวันที่ 3 ตุลาคม 2545
หน่วยงานในสังกัด

| --- | --- |
 สำนักกฎหมาย  สำนักกำกับและประเมินผลรัฐวิสาหกิจ  สำนักนโยบายและแผนรัฐวิสาหกิจ  สำนักบริหารหลักทรัพย์ของรัฐ  กองเลขานุการคณะกรรมการนโยบายรัฐวิสาหกิจ  กองกลั่นกรองกรรมการรัฐวิสาหกิจ  กองพัฒนารัฐวิสาหกิจ 1  กองพัฒนารัฐวิสาหกิจ 2  กองพัฒนารัฐวิสาหกิจ 3  กองส่งเสริมการให้เอกชนร่วมลงทุนในกิจการของรัฐ  สำนักงานเลขานุการกรม  ศูนย์เทคโนโลยีสารสนเทศ  กลุ่มพัฒนาระบบบริหาร  กลุ่มตรวจสอบภายใน  กลุ่มงานคุ้มครองจริยธรรม:
รายนามผู้อำนวยการ

สำนักงานคณะกรรมการนโยบายรัฐวิสาหกิจ มีผู้ดำรงตำแหน่งผู้อำนวยการ ได้แก่
นางพันธ์ทิพย์ สุรทิณฑ์ (21 ตุลาคม 2545 - 30 กันยายน 2548)
นายวิชัย จึงรักเกียรติ (1 ตุลาคม 2548 - 28 ธันวาคม 2549)
ดร.อารีพงศ์ ภู่ชอุ่ม (12 มีนาคม 2550 - 30 กันยายน 2552)
นางสาวสุภา ปิยะจิตติ (1 ตุลาคม 2552 - 30 กันยายน 2553)
ดร.สมชัย สัจจพงษ์ (1 ตุลาคม 2553 - 30 กันยายน 2554)
นายประสงค์ พูนธเนศ (1 ตุลาคม 2554 - 30 มิถุนายน 2557)
นายกุลิศ สมบัติศิริ (1 กรกฎาคม 2557 - 30 กันยายน 2558)
ดร.เอกนิติ นิติทัณฑ์ประภาศ (1 ตุลาคม 2558 - 9 พฤษภาคม 2561)
นายประภาศ คงเอียด (10 พฤษภาคม 2561 - 8 กุมภาพันธ์ 2564)
นางปานทิพย์ ศรีพิมล (9 กุมภาพันธ์ 2564 - 30 กันยายน 2566)
นายธิบดี วัฒนกุล (17 ธันวาคม 2566 - ปัจจุบัน)
สมาคมกีฬาทางน้ำแห่งประเทศไทย

| --- | --- |
Thailand Aquatics Association
ตราเครื่องหมาย
เครื่องหมายลำดับที่ 2
กีฬา: กีฬาว่ายน้ำ กีฬาไฮไดฟ์วิ่ง กีฬาโปโลน้ำ กีฬาว่ายน้ำลีลา กีฬาว่ายน้ำโอเพ่นวอเตอร์ กีฬาทางน้ำมาสเตอร์
เขตอำนาจ: ระดับชาติ
ตัวย่อ: ส.น.ท. / TAA
ก่อตั้ง: 24 มิถุนายน พ.ศ. 2502; 65 ปีก่อน (2502-06-24)
สังกัด: กีฬาทางน้ำโลก
วันเข้าร่วมสังกัด: พ.ศ. 2504
สังกัดภูมิภาค: กีฬาทางน้ำเอเชีย
สำนักงานใหญ่: ชั้น 21 การกีฬาแห่งประเทศไทย เลขที่ 286 ถนนรามคำแหง แขวงหัวหมาก เขตบางกะปิ กรุงเทพมหานคร 10240
ประธาน: พลโทบุญชัย เกษตรตระการ
รองประธาน: พลโทสุพล จันทร์ผ่อง
เลขาธิการ: โชติวิทย์ ธรรมสุจิตร
เว็บไซต์ทางการ
thaiaquatics.or.th

สมาคมกีฬาทางน้ำแห่งประเทศไทย (อังกฤษ: Thailand Aquatics Association; TAA) หรือ สนท เป็นสมาคมที่กำกับดูแลเกี่ยวกับกีฬาว่ายน้ำในประเทศไทย มีสำนักงานใหญ่ตั้งอยู่ที่การกีฬาแห่งประเทศไทย ถนนรามคำแหง แขวงหัวหมาก เขตบางกะปิ กรุงเทพมหานคร
ประวัติ

สมาคมก่อตั้งขึ้นในชื่อ สมาคมว่ายน้ำสมัครเล่นแห่งประเทศไทย เมื่อวันที่ 24 มิถุนายน พ.ศ. 2502 ได้จดทะเบียนสมาคมต่อกรมตำรวจ โดยมีพลเรือโทสวัสดิ์ ภูติอนันต์ เป็นนายกสมาคมฯ คนแรก และสมัครเข้าเป็นสมาชิกสหพันธ์ว่ายน้ำนานาชาติ (FINA) ใน พ.ศ. 2504
พ.ศ. 2548 สมาคมว่ายน้ำสมัครเล่นแห่งประเทศไทยเปลี่ยนชื่อเป็น สมาคมว่ายน้ำแห่งประเทศไทย ชื่อย่อ ส.ว.ท. ชื่อภาษาอังกฤษ THAILAND SWIMMING ASSOCIATION อักษรย่อ TASA และเป็นสมาคมกีฬาภายใต้การรับรองของการกีฬาแห่งประเทศไทย และคณะกรรมการโอลิมปิกแห่งประเทศไทย ในพระบรมราชูปถัมภ์
สมาคมกีฬาว่ายน้ำแห่งประเทศไทยมีหน้าที่กำกับดูแลนักกีฬา การฝึกซ้อม สนามแข่งขัน การจัดแข่งขันภายในประเทศ และการส่งนักกีฬาทีมชาติแข่งขันในระดับนานาชาติ เป็นผู้ส่งเสริมสนับสนุนการเล่น กีฬาว่ายน้ำ กีฬากระโดดน้ำ กีฬาระบำใต้น้ำ ทั้งสระที่มีขนาด 50 เมตร และสระที่มีขนาด 25 เมตร ที่นิยมจัดการแข่งขันส่วนระดับนานาชาติก็มีการจัดการแข่งขันในระดับซีเกมส์ เอเชียเกมส์ โอลิมปิก ชิงแชมป์โลก ระดับเยาวชนมีรายการซีเอจกรุ๊ป เอเชียเอจกรุ๊ป กีฬาว่ายน้ำนักกีฬาเอเซียน เป็นต้น
พ.ศ. 2558 สมาคมว่ายน้ำสมัครเล่นแห่งประเทศไทยเปลี่ยนชื่อเป็น สมาคมกีฬาว่ายน้ำแห่งประเทศไทย เพื่อให้เป็นไปตามพระราชบัญญัติของการกีฬาแห่งประเทศไทย โดยใช้ชื่อย่อว่า ส.ว.ท. ชื่อภาษาอังกฤษ THAILAND SWIMMING ASSOCIATION ชื่อย่อนั่นก็คือ TSA ซึ่งในปัจจุบันได้มีกีฬาเพิ่มขึ้นจากเดิมเป็น กีฬาว่ายน้ำ กีฬากระโดดน้ำ กีฬาโปโลน้ำ กีฬาระบำใต้น้ำ กีฬาว่ายน้ำมาราธอน และกีฬาว่ายน้ำมาสเตอร์
โดยใน พ.ศ. 2567 สมาคมกีฬาว่ายน้ำแห่งประเทศไทยได้ทำการเปลี่ยนชื่อเป็น สมาคมกีฬาทางน้ำแห่งประเทศไทย เพื่อให้มีความทันสมัยมากขึ้น และเพื่อให้สอดคล้องกับสหพันธ์ว่ายน้ำนานาชาติ (FINA) ที่ได้ทำการเปลี่ยนชื่อเป็นกีฬาทางน้ำโลก (World Aquatics) และให้เป็นไปตามพระราชบัญญัติของการกีฬาแห่งประเทศไทย โดยใช้ชื่อย่อว่า ส.น.ท. ชื่อภาษาอังกฤษ THAILAND AQUATICS ASSOCIATION ชื่อย่อนั่นก็คือ TAA และได้มีการปรับเปลี่ยนชื่อของบางประเภทกีฬาให้เข้ากับยุคสมัยมากขึ้น กีฬากระโดดน้ำเปลี่ยนเป็นกีฬาไฮไดฟ์วิ่ง กีฬาระบำใต้น้ำเปลี่ยนเป็นกีฬาว่ายน้ำลีลา กีฬาว่ายน้ำมาราธอนเปลี่ยนเป็นกีฬาว่ายน้ำโอเพ่นวอเตอร์ และกีฬาว่ายน้ำมาสเตอร์เปลี่ยนเป็นกีฬาทางน้ำมาสเตอร์
แหล่งข้อมูลอื่น

เว็บไซต์ทางการ